CELEX: 62004TJ0205
Funcție publică
Funcționari
Acțiune în anulare
Acțiune în despăgubiri

1.
Funcționari — Evaluare — Respectarea dreptului la apărare
(Statutul funcționarilor, art. 26 primul și al doilea paragraf și art. 43)
2.
Funcționari — Evaluare — Comitetul paritar de evaluare — Interdicția pentru un membru al comitetului implicat în întocmirea
unui raport asupra evoluției carierei de a participa la examinarea pe fond a acestuia
(Statutul funcționarilor, art. 43)
3.
Acțiune în anulare — Motive
(Art. 230 CE și 253 CE)
4.
Funcționari — Evaluare — Raport de evaluare — Evaluare mai puțin favorabilă în raport cu evaluarea anterioară
(Statutul funcționarilor, art. 43)
5.
Funcționari — Evaluare — Raport de evaluare — Control jurisdicțional — Limite (Statutul funcționarilor, art. 43)
6.
Funcționari — Evaluare — Raport de evaluare — Întocmire — Tardivitate
(Statutul funcționarilor, art. 43)
1.
În domeniul evaluării personalului Comunităților Europene, principiul fundamental al respectării dreptului la apărare trebuie
să permită persoanei interesate să se apere, în cursul procedurii de evaluare, în raport cu afirmații legate de fapte care
pot fi reținute împotriva sa. Acest obiectiv este pus în aplicare, în special, la articolul 26 primul și al doilea paragraf
din statut, precum și în Dispozițiile generale de aplicare a articolului 43 din statut adoptate de Comisie, ale căror prevederi
asigură respectarea contradictorialității pe întreg parcursul procedurii menționate.
(a se vedea punctul 46)
Trimitere la: Tribunal 8 martie 2005, Vlachaki/Comisia, T‑277/03, RecFP, p. I‑A‑57 și II‑243, punctul 64
2.
Pentru a garanta că nu este compromisă imparțialitatea în exercitarea funcțiilor de membri ai comitetului paritar de evaluare
chemat să intervină în procedura de evaluare a funcționarilor, articolul 8 alineatul (6) din Dispozițiile generale de aplicare
a articolului 43 din statut adoptate de Comisie prevăd obligația membrilor acestui comitet de a se abține și de a fi înlocuiți
de un supleant în cazul în care s‑ar părea că, în calitatea lor de evaluator, de validator sau de evaluator de apel, aceștia
au interese incompatibile cu misiunea lor.
Prin urmare, membrii comitetului menționat responsabili cu întocmirea unui raport asupra evoluției carierei nu pot participa
la ședințele comitetului atunci când acesta examinează reclamația îndreptată împotriva raportului amintit.
Cu toate acestea, numai împrejurarea că validatorul acestui raport, căruia dispozițiile menționate i‑ar interzice să participe
la examinarea aceluiași raport de către comitet, nu s‑a abținut să participe la o ședință a comitetului care a avut ca obiect
suspendarea examinării acțiunii funcționarului evaluat nu poate să repună în discuție imparțialitatea comitetului menționat,
întrucât niciun aspect legat de fondul acțiunii nu a fost examinat în ședința în cauză.
(a se vedea punctele 70-72)
3.
În ceea ce privește motivele care pot fi invocate în cadrul unei acțiuni în anulare, trebuie să se facă o distincție clară
între cel care se întemeiază pe încălcarea obligației de motivare și cel care se întemeiază pe o eroare vădită de apreciere.
Astfel, este vorba de două motive distincte, dintre care primul, care vizează o motivare insuficientă sau lipsa motivării,
ține de încălcarea normelor fundamentale, în sensul articolului 253 CE, și constituie un motiv de ordine publică care trebuie
invocat din oficiu de instanța comunitară, în timp ce al doilea, care se referă la legalitatea pe fond a deciziei atacate,
nu poate fi examinat de o instanță comunitară decât dacă este invocat de reclamant.
(a se vedea punctul 92)
Trimitere la: Tribunal 13 iulie 2006, Andrieu/Comisia, T‑285/04, RecFP, p. I‑A‑2‑161, II‑A‑2‑775, punctul 90 și jurisprudența
citată
4.
Administrația are obligația de a motiva raportul de evaluare în mod suficient și adaptat circumstanțelor și de a da posibilitatea
persoanei interesate să formuleze observații asupra acestei motivări, respectarea acestor cerințe fiind cu atât mai importantă
cu cât evaluarea este mai puțin favorabilă în raport cu evaluarea anterioară.
Comentariile de ordin general însoțite de aprecieri analitice trebuie să permită persoanei evaluate să aprecieze temeinicia
lor în deplină cunoștință de cauză și, dacă este cazul, Tribunalului să își exercite controlul său jurisdicțional și, în acest
scop, trebuie să existe o coerență între aceste aprecieri și comentariile destinate să le justifice.
(a se vedea punctele 94 și 95)
Trimitere la: Tribunal 21 octombrie 1992, Maurissen/Curtea de Conturi, T‑23/91, Rec., p. II‑2377, punctul 41; Tribunal 12
iunie 2002, Mellone/Comisia, T‑187/01, RecFP, p. I‑A‑81 și II‑389, punctul 27 și jurisprudența citată
5.
Tribunalul nu are obligația să substituie aprecierea persoanelor însărcinate cu evaluarea muncii persoanei vizate prin propria
sa apreciere. Astfel, instituțiile comunitare dispun de o largă putere de apreciere în privința evaluării muncii funcționarilor
lor. Judecățile de valoare referitoare la funcționari cuprinse în rapoartele de evaluare sunt excluse de la controlul jurisdicțional,
care se efectuează doar asupra eventualelor nereguli de formă, asupra erorilor vădite de fapt care afectează aprecierile administrației,
precum și asupra unui eventual abuz de putere.
(a se vedea punctul 100)
Trimitere la: Andrieu/Comisia, citată anterior, punctul 99 și jurisprudența citată
6.
În afara unor circumstanțe excepționale, un raport de evaluare poate fi anulat numai pentru motivul că a fost întocmit tardiv.
Deși întârzierea în întocmirea unui raport de evaluare poate da naștere unui drept de despăgubire în beneficiul funcționarului
vizat, aceasta nu poate afecta validitatea raportului de evaluare și, în consecință, nu poate justifica anularea sa.
(a se vedea punctul 139)
Trimitere la: Tribunal 7 mai 2003, den Hamer/Comisia, T‑278/01, RecFP, p. I‑A‑139 și II‑665, punctul 32 și jurisprudența citată